b'\n_START_ARTICLE_\nSanctimony\n_START_SECTION_\nBiogr\xc4\x81fija\n_START_PARAGRAPH_\nGrupu Sanctimony 1994. gad\xc4\x81 nodibin\xc4\x81ja J\xc4\x81nis (balss), Viesturs (\xc4\xa3it\xc4\x81ra), K\xc4\x81rlis (bungas) un Rihards (bass). S\xc4\x81kotn\xc4\x93ji t\xc4\x81 sp\xc4\x93l\xc4\x93ja savu iecien\xc4\xabto grupu dziesmu kaverversijas n\xc4\x81ves met\xc4\x81la stil\xc4\x81._NEWLINE_1996. gad\xc4\x81 p\xc4\x93c Riharda aizie\xc5\xa1anas no grupas, kad tai pievienojas Viktors (bass) un Roberts (\xc4\xa3it\xc4\x81ra). Tiek ierakst\xc4\xabts grupas pirmais demoieraksts When The Sun Was God, kas ietver vair\xc4\x81kas nu jau pa\xc5\xa1sacer\xc4\x93tas dziesmas, k\xc4\x81 ar\xc4\xab divas latvie\xc5\xa1u tautasdziesmu apdares._NEWLINE_P\xc4\x93c vair\xc4\x81k\xc4\x81m sast\xc4\x81va mai\xc5\x86\xc4\x81m 1998. gad\xc4\x81 tiek ierakst\xc4\xabts grupas debijas albums Eternal Suffering, ko 2000. gad\xc4\x81 kompaktdiska form\xc4\x81t\xc4\x81 izdod Father Productions. Albuma ierakst\xc4\x81 piedal\xc4\x81s J\xc4\x81nis, K\xc4\x81rlis un Viesturs, bet basa un otras \xc4\xa3it\xc4\x81ras partiju ierakstu veic pieaicin\xc4\x81ti sesijas m\xc5\xabzi\xc4\xb7i._NEWLINE_1999. gad\xc4\x81 grupai pievienojas J\xc4\x81nis (\xc4\xa3it\xc4\x81ra) un Deniss (bass) un l\xc4\xabdz ar to ar\xc4\xab beidzas bie\xc5\xbe\xc4\x81s sast\xc4\x81va mai\xc5\x86as._NEWLINE_2001. gad\xc4\x81 grupa veic savu p\xc4\x93d\xc4\x93jo ierakstu n\xc4\x81ves met\xc4\x81la stil\xc4\x81. Tas ir t\xc4\x81 ar\xc4\xab neizdotais minialbums Lirix._NEWLINE_2002. gad\xc4\x81 grupa izlemj main\xc4\xabt savu m\xc5\xabzic\xc4\x93\xc5\xa1anas stilu. 2003.gad\xc4\x81 grupa ieraksta divu dziesmu demo, no kur\xc4\x81m kompoz\xc4\xabcija Devil And Men iek\xc4\xbc\xc5\xabst Radio SWH Rock Top 20 un to neatst\xc4\x81j 20 ned\xc4\x93\xc4\xbcas, l\xc4\xabdz pat Top 20 sl\xc4\x93g\xc5\xa1anai. Dziesma top\xc4\x81 sasniedz otro vietu._NEWLINE_2004. gada vasar\xc4\x81 tiek s\xc4\x81kts albuma Devil and Men ieraksts. Tiek ierakst\xc4\xabtas desmit pa\xc5\xa1u sacer\xc4\x93tas dziesmas, k\xc4\x81 ar\xc4\xab divas kaverversijas - Black Sabbath dziesmai Into The Void un The Police dziesmai Synchronicity II. Grupa sniedz daudz koncertus, tai skait\xc4\x81 k\xc4\x81 iesildo\xc5\xa1\xc4\x81 grupa Whitesnake koncert\xc4\x81 R\xc4\xabg\xc4\x81._NEWLINE_2005. gad\xc4\x81 tiek pabeigts un Platforma Records pasp\xc4\x81rn\xc4\x93 izdots albums Devil and Men, kas tiek prezent\xc4\x93ts Valmieras rokfestiv\xc4\x81l\xc4\x81. Dziesma Lover sasniedz pirmo vietu Radio SWH Rock Top 20. Sanctimony uzst\xc4\x81jas k\xc4\x81 ieslido\xc5\xa1\xc4\x81 grupa Entombed un Judas Priest koncertos._NEWLINE_2006. gad\xc4\x81 tiek s\xc4\x81kts darbs pie jaun\xc4\x81 albuma Hell in Stereo, kas tiek izdots 2007. gad\xc4\x81 Aghast Recordings pasp\xc4\x81rn\xc4\x93. Taj\xc4\x81 ir 13 pa\xc5\xa1u sacer\xc4\x93tas kompoz\xc4\xabcijas, k\xc4\x81 ar\xc4\xab grupas AC/DC dziesmas Back in Black kaverversija. Tiek uzfilm\xc4\x93ts videoklips dziesmai Heading Mexico.\n_START_SECTION_\nKoncerti\n_START_PARAGRAPH_\nGrupai ir ilgsto\xc5\xa1a koncertu pieredze gan Latvij\xc4\x81, gan cit\xc4\x81s Eiropas valst\xc4\xabs \xe2\x80\x94 Igaunij\xc4\x81, Lietuv\xc4\x81, Baltkrievij\xc4\x81, Polij\xc4\x81, un citviet. Sanctimony \xe2\x80\x9ciesild\xc4\xabjusi\xe2\x80\x9d t\xc4\x81das pasaul\xc4\x93 zin\xc4\x81mas grupas, k\xc4\x81 Judas Priest, Whitesnake, Entombed, Dismember, uc.'